Uznesenie Európskeho parlamentu z 26. apríla 2007 o rokovaniach o koncesnej zmluve programu Galileo



Úradný vestník 074 E , 20/03/2008 S. 0752 - 0753



P6_TA(2007)0164 Rokovanie o koncesnej zmluve programu Galileo Uznesenie Európskeho parlamentu z 26. apríla 2007 o rokovaniach o koncesnej zmluve programu Galileo Európsky parlament, - so zreteľom na návrh nariadenia Európskeho parlamentu a Rady, týkajúceho sa uskutočnenia fázy budovania a inštalácie a fázy prevádzky európskeho programu satelitnej rádionavigácie (KOM(2004)0477), ktorý predložila Komisia a na svoju pozíciu prijatú v prvom čítaní 6. septembra 2005 [1], - so zreteľom na návrh nariadenia Rady, ktorým sa menia a dopĺňajú stanovy spoločného podniku Galileo uvedené v prílohe nariadenia Rady (ES) č. 876/2002 (KOM(2006)0351), ktorý predložila Komisia a na svoju pozíciu z 24. októbra 2006 [2], - so zreteľom na nariadenie Rady (ES) č. 1321/2004 z 12. júla 2004 o štruktúrach riadenia európskych programov satelitnej rádiovej navigácie [3] a návrh nariadenia Rady (KOM(2005)0190), ktorým sa toto nariadenie mení a dopĺňa, ktorý predložila Komisia a na svoju pozíciu z 12. októbra 2006 [4], - so zreteľom na svoje uznesenie z 28. septembra 2006 o stave napredovania programu Galileo [5], - so zreteľom na závery Rady pre dopravu, telekomunikácie a energiu o stave napredovania rokovaní o koncesnej zmluve vo vzťahu ku globálnemu systému satelitnej navigácie, prijaté 22. marca 2007, - so zreteľom na príslušné dokumenty predložené ministrom dopravy, telekomunikácií a energetiky, ako napr. list od podpredsedu Komisie pána Barrota o stave rokovaní o koncesii a správu od súčasného predsedu Rady o nedoriešených otázkach, ktoré uviedlo konzorcium uchádzačov, - so zreteľom na dvojitý mandát pre podpredsedu Komisie pána Barrota, udelený Radou pre dopravu, telekomunikácie a energetiku na účely predloženia návrhov na zasadnutí Rady v júni 2007 s cieľom dosiahnuť dlhodobé verejné finančné ciele a v prípade neúspechu alternatívne scenáre na obnovu účinných rokovaní s časovým limitom s konzorciom uchádzačov, - so zreteľom na článok 103 ods. 2 rokovacieho poriadku, 1. opätovne vyjadruje svoju podporu programu Galileo, vrátane systému satelitných navigačných služieb EGNOS ako jeho predchodcovi, ale vyjadruje hlboké znepokojenie nad skutočnosťou, že rokovania o koncesii sa zastavili na niekoľko mesiacov a že takéto oneskorenia budú mať výrazný dosah na celkové náklady; 2. pripomína svoje uznesenie z 28. septembra 2006, ktorým boli strany zúčastňujúce sa na rokovaniach vyzvané k tomu, aby konštruktívnym spôsobom dospeli k dohode; preto víta list podpredsedu Komisie zodpovedného za program Galileo a závery Rady pre dopravu, telekomunikácie a energetiku z 22. marca 2007 a zdôrazňuje dôležitosť toho, aby príslušné strany vykonali rozhodnutia dosiahnuté v decembri 2005 (takzvaná Van Miertova dohoda); 3. upozorňuje, že Európsky parlament, Rada, Komisia a poradné orgány EÚ v plnej miere podporujú jasný mandát udelený podpredsedovi Komisie zodpovednému za program Galileo k tomu, aby na zasadnutí Rady v júni 2007 predložil najmä: a) dôveryhodný plán uzavierania zmlúv v čo najkratšom čase, b) možné riešenia, pokiaľ ide o splnenie dlhodobých finančných povinností, c) scenár pre najskoršie možné poskytovanie služieb satelitnej navigácie EGNOS, d) alternatívne scenáre realizácie programu, najmä čo sa týka nákladov, rizika a ekonomickej dostupnosti; 4. vyzýva Komisiu, aby urýchlila legislatívny postup týkajúci sa regulovaného trhu na základe jej Zelenej knihy o aplikáciách satelitnej navigácie s cieľom zabezpečiť dôveryhodný podnikateľský plán; 5. vyzýva Komisiu, aby spolu s Európskou vesmírnou agentúrou pripravila návrh schopný vyriešiť problém lepšieho verejného spravovania tým, že určí jasnú politickú zodpovednosť a vedenie zo strany Komisie; 6. vyzýva Komisiu, vzhľadom na komunitárnu povahu projektu, aby rešpektovala rámcovú dohodu o vzťahoch medzi Európskym parlamentom a Komisiou [6], najmä jej odsek 19 o vonkajších vzťahoch a tak zabezpečila, že Európsky parlament bude plne informovaný o uplatňovaní rozhodnutia Rady oprávňujúcom Komisiu na to, aby rokovala s tretími krajinami na účely uzavretia dohôd o ich pridruženom členstve na účasť v orgáne dohľadu nad programom Galileo; 7. vyzýva Komisiu, aby mu predložila správu o pokroku do polovice júla 2007 a ďalšiu v primeranom predstihu pred tým, ako rokovania dosiahnu bod, v ktorom sa sprístupní revidovaný návrh pozmeneného právneho základu pre financovanie programu Galileo; 8. vyzýva Radu, aby zabezpečila, že akékoľvek ďalšie omeškania v tomto projekte budú minimálne; 9. poveruje svojho predsedu, aby toto uznesenie postúpil Rade, Komisii a vládam a parlamentom členských štátov. [1] Ú. v. EÚ C 193 E, 17.8.2006, s. 61. [2] Prijaté texty, P6_TA(2006)0423. [3] Ú. v. EÚ L 246, 20.7.2004, s. 1. [4] Prijaté texty, P6_TA(2006)0401. [5] Prijaté texty, P6_TA(2006)0385. [6] Pozri prílohu rozhodnutia Európskeho parlamentu z 26. mája 2005 (Ú. v. EÚ C 117 E, 18.5.2006, s. 125). --------------------------------------------------